**Okresný národný výbor vo Vrábľoch 1945 – 1960**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **obsah** | **Názov kódu v SJ** |
| 3.1.1. | Reference kode | SK\_1550\_9416 | Referenčný kód |
| 3.1.2. | Title | Okresný národný výbor vo Vrábľoch | Názov jednotky opisu |
| 3.1.3. | Date(s) | 1945 – 1960 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 54,70 bm (209 úradných kníh, 71 registratúrnych pomôcok, 413 archívnych škatúľ) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Okresný národný výbor vo Vrábľoch | Názov pôvodcu |
| 3.2.2. | Administrative history | Okresný národný výbor vo Vrábľoch vznikol po oslobodení územia Československa ako výkonný orgán štátnej moci. Za prvého predsedu bol delegátmi miestnych národných výborov okresu Vráble dňa 10. júna 1945 zvolený Štefan Vereš, ktorého dňa 9. novembra 1946 vo funkcii vystriedal Vincent Kováč. V zmysle výnosu Povereníctva vnútra SNR č. 663/1-II/1-1945 zo dňa 15. novembra 1945 boli pri Okresnom národnom výbore vo Vrábľoch zriadené komisie: finančná, zdravotná, rekonštrukčná, dopravná a komisia sociálnej starostlivosti. V roku 1946 bola zriadená bezpečnostná komisia a v roku 1947 odvolacia volebná komisia. Februárové udalosti v roku 1948 mali zásadný vplyv na činnosť národných výborov. Okresný národný výbor vo Vrábľoch ukončil svoju činnosť a v jeho obvode bola zriadená Dočasná okresná správna komisia vo Vrábľoch. Za predsedníčku bola ustanovená Mária Lavová, ktorá sa na zasadnutí Dočasnej okresnej správnej komisie vo Vrábľoch dňa 2. októbra 1948 predsedníckeho postu vzdala z dôvodu jej zvolenia za poslankyňu Slovenskej národnej rady. Predsedom sa stal Jozef Vojtek. Dňa 15. mája 1949 bola v zmysle výnosu Povereníctva vnútra SNR č. 160-30/3-1949-I/1 zvolaná ustanovujúca schôdza Okresného národného výboru vo Vrábľoch, na ktorej bola Dočasná okresná správna komisia vo Vrábľoch rozpustená. Na ustanovujúcej schôdzi bol za predsedu novoustanoveného Okresného národného výboru vo Vrábľoch potvrdený Jozef Vojtek. Boli zvolení noví členovia rady, okrem predsedu Jozefa Vojteka a podpredsedu Ondreja Juhása bolo zvolených ďalších šesť členov. Títo členovia sa zároveň stali referentmi jednotlivých referátov. Jozef Vojtek bol zo svojich funkcií dňa 28. júna 1950 na zasadnutí pléna Okresného národného výboru vo Vrábľoch na základe zmocnenia povereníctva vnútra zo dňa 3. júna 1949 (č. 162-1/6-1949-I/1) odvolaný. Za predsedu bol zvolený Ján Remiš, ktorého 26. júna 1952 vo funkcii vystriedal Jozef Žigraj. V tomto období dochádzalo pomerne často aj ku kádrovým zmenám na čele jednotlivých referátoch. Zmeny vo fungovaní Okresného národného výboru vo Vrábľoch nastali po voľbách do národných výborov konaných 16. mája 1954. Na ustanovujúcej schôdzi novozvoleného pléna Okresného národného výboru vo Vrábľoch, konaného dňa 24. mája 1954, bol Jozef Žigraj opätovne zvolený do funkcie predsedu Okresného národného výboru vo Vrábľoch. V zmysle zákona č. 13/1954 Zb. o národných výboroch a nariadenia vlády č. 23/1954 Zb. o organizácii výkonných orgánov národných výborov bol systém referátov pri okresných národných výboroch zrušený a nahradený novovytvorenými odbormi, na čele ktorých stáli vedúci odborov. Na ustanovujúcom zasadnutí pléna bolo schválených jedenásť odborov vrátane ich predsedov. Zároveň boli zriadené stále komisie (plánovacia, pre skúmanie činnosti národného výboru, kultúrno-osvetová, zdravotná, finančno-rozpočtová, komisia pre miestne hospodárstvo, poľnohospodárska, zásobovacia a komisia pre výstavbu obcí a miest) a boli zvolení ich predsedovia a členovia. Na rokovaní pléna dňa 15. júla 1954 bola zriadená komisia sociálneho zabezpečenia a komisia pracovných síl. Na rokovaní dňa 21. októbra 1954 sa plénum uznieslo na vytvorení priemyselného odboru a k 1. januáru 1956 bol zriadený samostatný odbor kultúry (zasadnutie pléna zo dňa 10. decembra 1955). Aj v tomto období dochádzalo ku kádrovým zmenám na postoch vedúcich odborov. Po voľbách do národných výborov konaných dňa 19. mája 1957 na svojom prvom zasadnutí dňa 28. mája 1957 novozvolení členovia Okresného národného výboru vo Vrábľoch opätovne potvrdili vo funkcii predsedu Jozefa Žigraja. Na základe vládneho nariadenia č. 34/1958 Zb. o ďalších presunoch pôsobnosti a iných zjednodušeniach v štátnej správe sa čiastočne zmenila aj organizačná štruktúra Okresného národného výboru vo Vrábľoch. Národný výbor sa rozdelil na radu a na aparát rady okresného národného výboru. Po zlúčení niektorých odborov prišlo opäť ku kádrovým zmenám. Okresný národný výbor vo Vrábľoch mal od 1. júla 1958 zriadené nasledovné odbory: finančný, kontrolný, školstva a kultúry, miestneho hospodárstva, dopravy, obchodu a výstavby, výkupu, poľnohospodárstva a lesného hospodárstva, pracovných síl, zdravotného a sociálneho zabezpečenia, odbor pre veci vnútorné a organizačný odbor. Predseda Okresného národného výboru vo Vrábľoch Jozef Žigraj sa dňa 22. decembra 1958 vzdal svojej funkcie a za predsedu bol zvolený Štefan Ducký. Na 28. mimoriadnom zasadnutí rady boli k 1. júlu 1959 odbory poľnohospodárstva a lesného hospodárstva a odbor výkupu zlúčené a vznikol nový odbor poľnohospodárstva. Zákonom č. 36/1960 Zb. o územnom členení štátu boli v rámci územnej reorganizácie zriadené nové krajské a okresné národné výbory a viaceré boli zrušené. Medzi zrušené národné výbory bol zaradený aj Okresný národný výbor vo Vrábľoch. Posledné zasadnutie rady sa konalo 9. júna 1960 a k 1. júlu 1960 boli v zmysle uvedeného zákona niektoré obce z okresu Vráble pričlenené do okresu Levice a Nové Zámky, prevažná časť však bola včlenená do okresu Nitra, ktorý bol vytvorený z okresov Nitra, Vráble a Zlaté Moravce.Nariadením Predsedníctva Slovenskej národnej rady č. 9/1945 zo dňa 6. marca 1945 o určení niektorých obvodov a sídiel niektorých okresov bolo rozhodnuté, že okresy na oslobodenom území Slovenska sa upravujú podľa stavu k 30. septembru 1938. Tie obce, ktoré boli v dôsledku Viedenskej arbitráže v zmysle vládneho nariadenia č. 175/1939 Sl. z. o určení obvodov a sídiel niektorých okresných úradov odčlenené od svojich okresov sa pričlenili k pôvodným okresom. Toto nariadenie sa v plnej miere dotýkalo okresu Vráble. Do územnej pôsobnosti Okresného národného výboru vo Vrábľoch patrili obce: Babindol, Bardoňovo, Belek (dnes časť obce Podhájska), Beša, Bešeňov, Čaka, Čifáre, Dedinka, Dolný Ďur (dnes časť obce Veľký Ďur), Dolný Ohaj, Dolný Pial, Dyčka (dnes časť obce Vráble), Horný Ďur (časť obce Veľký Ďur), Horný Ohaj (časť obce Vráble), Horný Pial, Hul, Iňa, Klasov, Kmeťovo, Lula, Malá Maňa (dnes časť obce Maňa), Malé Chyndice, Martinová (dnes časť obce Lúčnica nad Žitavou), Melek, Mochovce (dnes časť obce Kalná nad Hronom), Nová Ves nad Žitavou, Plavé Vozokany, Pozba, Radava, Rohožnica (dnes časť obce Nemčiňany), Svätuša (dnes časť obce Podhájska), Tajná, Tehla, Telince, Vajka nad Žitavou (dnes časť obce Lúčnica nad Žitavou), Veľká Maňa (dnes časť obce Maňa), Veľké Chyndice, Veľké Lovce, Vlkas, Vráble a Žitavce. V zmysle zákona Slovenskej národnej rady č. 14/1949 Zb. z. o územnej organizácii okresov k 1. februáru 1949 zmenila územná pôsobnosť Okresného národného výboru vo Vrábľoch. Obce Bardoňovo, Belek (dnes časť obce Podhájska), Bešeňov, Dedinka, Dolný Ohaj, Dolný Pial, Horný Pial, Hul, Pozba, Radava, Svätuša (dnes časť obce Podhájska) a Veľké Lovce boli pripojené k okresu Šurany, obce Čaka a Plavé Vozokany pripojené k okresu Želiezovce. Do obvodu okresu Vráble boli pripojené niektoré obce okresov Nitra (Paňa), Nové Zámky (Kmeťovo, Malá Maňa, Svätý Michal nad Žitavou) a Zlaté Moravce (Červený Hrádok, Malé Vozokany, Nevidzany a Veľké Vozokany).  | Dejiny správy pôvodcu |
| 3.2.3. | Archival history | Správa registratúry Okresného národného výboru vo Vrábľoch bola od jeho vzniku realizovaná podľa výnosu Povereníctva vnútra č. 7498/1-II/1-1945 z 15. decembra 1945, v zmysle ktorého platila pre úradovanie na okresných národných výboroch vyhláška Ministerstva vnútra zo dňa 30. decembra 1939 uverejnená v Úradných novinách pod číslom 304/1939 pre správu registratúry bývalých okresných a župných úradov a župnej samosprávy. Spisy boli až do roku 1948 manipulované chronologicko-numericky. V novom registratúrnom poriadku pre vnútornú správu č. 162/211-I/2-1948 bolo zavedené tzv. desatinné triedenie. Bolo zavedených 10 hlavných tried (0 – 9), ktoré sa ďalej podľa potreby členili na 10 podtried, príp. pripojením vždy nového desatinného radu vznikali niekoľkomiestne desatinné znaky označujúce príslušné vecné heslá. Uvedeným registratúrnym poriadkom boli manipulované písomnosti až do konca roku 1950, keď bol tento nahradený novým registratúrnym poriadkom č. 185-15/10-1950-II/2. Jeho základom bola rovnako ako v predchádzajúcom desatinná sústava, zásadne sa však zmenili hlavné triedy. Spisy Okresného národného výboru vo Vrábľoch boli podľa registratúrnych poriadkov z rokov 1948 a 1950 manipulované až do roku 1954. Zásadná zmena v manipulácii s registratúrnymi záznamami prišla v roku 1954. Nové smernice o správe registratúry národných výborov boli uverejnené v Zbierke obežníkov pre výkonné orgány NV pod číslom 317/1954 (zn. NV/3-055.0-6/10) platné od 1. januára 1955 a pod číslom 24/1959 (zn. SVV/1-1506/59) platné od 1. januára 1959. Zmena spočívala v tom, že prvá, všeobecná časť obsahovala registratúrne znaky všeobecných činností (agend), ktoré sa spravidla vyskytovali vo všetkých alebo vo väčšine odborov národných výborov, zatiaľ čo v druhej časti sa registratúrne znaky viažu k jednotlivým odborom. Použité registratúrne znaky sa v konkrétnych prípadoch vždy dopĺňali predpísanou písomnou skratkou príslušného odboru, napr. poľ/54/2, plán/154 a pod. Okresný národný výbor vo Vrábľoch však so spismi nemanipuloval podľa uvedených inštrukcií. Spisy boli manipulované v rámci jedného ročníka podľa odborov a poradových čísiel. Pri spracovaní fondu boli tieto písomnosti premanipulované v zmysle uvedených smerníc o správe registratúry. | Dejiny archívneho fondu |
| 3.2.4. | Immediate source of acquisition or transfer | V prírastkovej knihe bol pod prírastkovým číslom 132 v roku 1955 zaevidovaný prírastok z rokov 1945 – 1950 v množstve 17 kníh a 269 fasciklov a dňa 16. novembra 2000 pod prírastkovým číslom 1149 bol zaevidovaný prírastok v množstve 0,37 bm (registratúrny denník z roku 1948 a spisy Okresnej konfiškačnej komisie pri ONV vo Vrábľoch). Preberacie protokoly so zoznamom odovzdávaných archívnych dokumentov sa v spise o fonde nenachádzajú. | Spôsoby získavania archívnych prírastkov |
| 3.3.1. | Scope and contents | Fond obsahuje zápisnice pléna okresného národného výboru z rokov 1946 – 1960, zápisnice zo zasadnutí dočasnej okresnej správnej komisie z rokov 1948 – 1949 a zápisnice rady z rokov 1946 – 1960, zápisnice komisií z rokov 1954 – 1959, evidencie osvedčení o štátnom občianstve z rokov 1947 – 1960, evidencie osvedčení o národnej a ľudovodemokratickej spoľahlivosti (1948 – 1951), evidencie spolkov (náboženských, poľnohospodárskych, spoločenských, umeleckých a vzdelávacích, vojenských, hasičských, mládežníckych, maloobchodných predajní a závodov spoločného stravovania, komunálnych a družstevných podnikov) a živnostenské registre slobodných živností (1945 – 1954), remeselných živností (1946 – 1953) a koncesovaných živností (1947 – 1950). Zo spisového materiálu 1. manipulačného obdobia sa vo fonde zachovali registratúrne pomôcky, najmä prezidiálne protokoly z rokov 1945 – 1947, administratívne protokoly z rokov 1945 – 1948, indexy (1945 – 1948), radové knihy (1945 – 1947) a k nim prislúchajúce spisy. Registratúrne pomôcky 2. manipulačného obdobia sa zachovali len torzovito, rovnako ako registratúrne pomôcky 3. manipulačného obdobia. Nosná časť archívnych dokumentov Okresného národného výboru vo Vrábľoch je tvorená spisovým materiálom. Okrem uvedených dokumentov sa vo fonde zachoval aj účtovný materiál štátneho hospodárstva z rokov 1945 – 1948, účtovný materiál okresného hospodárstva z rokov 1946 – 1948 a účtovné knihy z rokov 1949 – 1954. | Obsah a rozsah archívneho fondu |
| 3.3.2. | Appraisal, destruction and scheduling information | Návrh na vyradenie utajovaných písomností z rokov 1950 – 1960 bez znaku hodnoty „A“ podaný Okresným národným výborom v Nitre dňa 8. júna 1973 bol protokolárne schválený pod číslom 93/1973. K návrhu je pripojený podrobný zoznam vyraďovaných písomností. Iné záznamy o vyradení písomností Okresného národného výboru vo Vrábľoch sa nezachovali.  | Vyraďovanie a hodnotenie  |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Archívny fond Okresný národný výbor vo Vrábľoch je usporiadaný v nasledovnej štruktúre:1. **Úradné a evidenčné knihy**
	1. Úradné knihy
	2. Evidenčné knihy
2. **Spisový materiál**

**1. Organizačno-manipulačné obdobie (1944) 1945 – 1948*** + 1. Prezidiálna agenda
		2. Administratívna agenda
		3. Účtovný materiál

**2. Organizačno-manipulačné obdobie 1949 – 1954**1. Registratúrne pomôcky2. Spisy3. Účtovné knihy**3. Organizačno-manipulačné obdobie 1955 – 1960**1. Centrálne registratúrne pomôcky2. Registratúrne pomôcky odborov1. Všeobecný odbor
2. Plánovacia komisia
3. Kontrolný odbor
4. Finančný odbor
5. Poľnohospodársky odbor
6. Odbor výkupu
7. Odbor miestneho hospodárstva
8. Odbor obchodu
9. Odbor priemyslu
10. Odbor pre školstvo a kultúru
11. Odbor pre vnútorné veci
12. Odbor pracovných síl
13. Odbor zdravotný
14. Odbor sociálneho zabezpečenia
15. Odbor pre výstavbu

Inventárnou jednotkou pri úradných knihách, evidenčných knihách a registratúrnych pomôckach je jedna kniha. Pri spisoch 1. organizačno-manipulačného obdobia je inventárna jednotka tvorená ročníkom spisov, pretože spisy boli v priebehu rokov 1945 – 1948 manipulované chronologicko-numericky. Pri spisoch 2. a 3. organizačno-manipulačného obdobia tvorí inventárnu jednotku súbor dokumentov v rámci jedného registratúrneho znaku. Jednotlivé odbory v 3. organizačno-manipulačnom období sú členené na pomocné knihy v podobe registratúrnych denníkov a indexov a na príslušné spisy. | Spôsob usporiadania |
| 3.4.1. | Conditions governing acces | Prístupný. Prístupnosť niektorých dokumentov (napr. obsahujúcich osobné údaje) môže byť obmedzená v zmysle § 13 zákona č. 392/2002 Z. z. o archívoch a registratúrach a o doplnení niektorých zákonov v znení neskorších predpisov a podľa zákona NR SR č. 18/2018 Z. z. o ochrane osobných údajov a o zmene a doplnení niektorých zákonov. | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | slovenský | Jazyk/písmo archívnych dokumentov |
| 3.4.4. | Physical characteristics and technical requirements | nepoškodený, neúplný | Fyzický stav a technické požiadavky |
| 3.4.5. | Finding aids | Štátny okresný archív v Nitre, Dušan Zrubec: Okresný národný výbor vo Vrábľoch, inventár, Nitra, 1986, evidenčné číslo 22147, 145 strán.Štátny okresný archív v Nitre, Mária Maďarová: Okresný národný výbor vo Vrábľoch, dodatok inventáru, Nitra, 1995, bez evidenčného čísla, 7 strán. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Informácie nie sú známe. | Existencia a umiestnenie kópií |
| 3.5.3. | Related units of description | Informácie nie sú známe. | Súvisiace jednotky opisu |
| 3.5.4. | Publikation note | Bilčík, J., Obert Š., Vitek E. Sprievodca po okresných archívoch v Nitre, Prievidzi a Topoľčanoch. Bratislava: Slovenská archívna správa MV SSR, 1975, s. 60 – 61. | Informácie o publikovaní |
| 3.6.1. | Note | Pri požiadavke na štúdium je potrebné uviesť inventárne číslo, registratúrny znak, číslo škatule a číslo spisu, pokiaľ je uvedené. | Poznámka |
| 3.7.1. | Archivist´s note | Mgr. Elena Galandová | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition | Pravidlá alebo zásady |
| 3.7.3. | Date(s) of descriptions | 27.09.2019 | Dátum vyhotovenia opisu |